open-index/open-wikipedia-markdown huggingface dataset:
Šeksna

**Šeksna** () on Šeksna-nimisen Volgan sivujoen varrella oleva kaupunkityyppinen taajama, jossa oli 15 900 asukasta 2005. Se on Vologdan alueen Šeksnan piirin hallinnollinen keskus. Etäisyys Vologdasta on 83 kilometriä. Šeksnan kaupunkityyppinen taajama muodostettiin vuonna 1954 Nikolskoje selon kylästä, jonka väestömäärä oli lisääntynyt teollistumisen myötä.

## Elinkeinot

Sekšnassa on mekaanista puunjalostusteollisuutta.

### Elintarviketeollisuus
*OOO Šeksninski kombinat hleboproduktov (venäjäksi *ООО «Шекснинский комбинат хлебопродуктов»*)
*OAO Šeksninski raipištšekombinat (venäjäksi *ОАО «Шекснинский райпищекомбинат»*)
*PK Šeksninski kombinat maslozavod  (venäjäksi *ПК «Шекснинский маслозавод»*)
*OAO Ptitsefabrika Šeksninskaja  (venäjäksi *ОАО «Птицефабрика Шекснинская»*)

## Energiantuotanto
*Šekskinskaja GES (venäjäksi *ОАО Шекснинская ГЭС*)

### Puunjalostus
*OOO Šeksninski kombinat drevesnyh plit (venäjäksi *ООО «Шекснинский комбинат древесных плит»*)
* ООО «МузЛесДрев»

## Kuvia

kuva:Russian peasant girls in front of a traditional wooden house in Kirillov.jpg|Sergei Mihailovitš Prokudin-Gorskin valokuva šeksnalaisista tytöistä 1900-luvun alussa.
Otto Struve

**Otto Struve** (12. elokuuta 1897 Harkova Venäjän keisarikunta – 6. huhtikuuta 1963 Berkeley, Kalifornia) oli amerikanvenäläinen tähtitieteilijä.

Struve oli kuuluisaa, saksalaistaustaista venäläistä tähtitieteilijäsukua: hänen isänsä oli Ludwig Struve, Otto Wilhelm von Struven poika ja Friedrich Georg Wilhelm von Struven pojanpoika.

Struve oppi tähtitiedettä isältään. Hän oli perheensä ensimmäinen, joka kävi venäjänkielisiä eikä saksankielisiä kouluja. Hän valmistui Harkovan lukiosta ja aloitti opintonsa ensimmäisen maailmansodan aikoihin Harkovan yliopistossa. Maailmansodan aikana hän kuitenkin opiskeli tykistökoulussa Pietarissa ja ehti palvella upseerina Turkin-rintamalla, mutta Brest-Litovskin rauhan jälkeen hän palasi yliopistoon ja valmistui vuonna 1919.  Kun Venäjän sisällissota kääntyi valkoisille tappiolliseksi, Struvet siirtyivät vielä valkoisten hallussa olleelle Krimille. Ludwig Struve kuoli siellä vuonna 1920, ja Otto Struve pakeni valkoisen armeijan mukana lopullisesti maasta, ensin Turkkiin. 

Struve asui Turkissa jonkin aikaa Gallipolissa ja muutti sitten Istanbuliin. Muiden pakolaisten tavoin hän oli toisarvoisissa töissä. Hän kirjoitti Saksassa asuneelle sedälleen Hermann Struvelle, mutta ilmeni, että tämä oli kuollut pari kuukautta aiemmin. Sedän leski pyysi Berliinin observatorion johtajaa kirjoittamaan Chicagon yliopiston Yerkesin observatorion johtajalle Edwin Brant Frostille suosituksen, ja Struve sai pian työpaikan.

Struve muutti Yhdysvaltoihin, missä hän aloitti uransa astronomina. Hän väitteli vuonna 1923 Chicagon yliopistossa.  Hänen äitinsä Jelizaveta muutti poikansa luokse samana vuonna. Struvesta tuli Yhdysvaltain kansalainen vuonna 1927 ja myöhemmin Frostin seuraaja Yerkesin observatorion johtajana. Myöhemmin hän työskenteli neljässä muussa observatoriossa. Hän kirjoitti useita teoksia tähtitieteestä. 

Hän oli Kansainvälisen tähtitieteellisen unionin puheenjohtaja. 

Hän avioitui vuonna 1925 Mary Martha Lanningin kanssa. Avioliitto oli lapseton.

## Lähteet

## Aiheesta muualla
*
I/JR 38 (talvisota)

**I/JR 38** eli Jalkaväkirykmentti 38:n ensimmäinen pataljoona perustettiin YH:n julistamisen (14.10.1939) jälkeen Kuopiossa.

## Varustaminen

I/JR 38 pyrittiin varustamaan määrävahvuuksien mukaan, mutta puolustusvoimien kalustopulasta johtuen lähinnä materiaalin osalta niitä ei saavutettu.

## Komentaja(t)

I/JR 38:n komentajana toimi 30. joulukuuta 1939 asti kapteeni Otto Halonen. 

## Yksiköt

*Komentaja ja esikunta
*Esikuntakomppania
*1./JR 38 (JR 38:n ensimmäinen komppania)
*2./JR 38
*3./JR 38
*1.KKK/JR 38

## Keskittäminen

I/JR 38 keskitettiin muun JR 38:n mukana Impilahti-Syskyjärvi väliselle alueelle Laatokan Karjalaan 18.-19.10.1939 välisenä aikana.

## Rauha 13. maaliskuuta 1940

Suomen ja Neuvostoliiton välisen talvisodan taistelut taukosivat 12. maaliskuuta tehdyn Moskovan rauhan perusteella seuraavana päivänä 13. maaliskuuta klo 11. 

Pataljoona vetäytyi koko muun IV Armeijakunnan mukana uudelle valtakunnanrajalle tehdyn rauhansopimuksen mukaisesti 15. maaliskuuta klo 10 ja 25. maaliskuuta klo 20 välisenä aikana. Rauhansopimuksessa vetäytymismatkaksi oli määritelty vähintään 7 kilometriä vuorokaudessa. 

Joukkojen kotiuttamista ei aloitettu vielä tämänkään jälkeen vaan asteittain siten, että ensin lomautettiin mm. maatalousväestöä lähestyvien kevättöiden vuoksi. Aluksi ei myöskään puhuttu kotiuttamisesta vaan lomauttamisesta, jotta  nopea uudelleen kutsuminen palvelukseen olisi ollut mahdollista. Lomauttamiset alkoivat vanhimmista ikäluokista 15. huhtikuuta ja päättyivät pääosin kesäkuun puoleenväliin mennessä. 

## Katso myös
* II/JR 38 (talvisota)
* III/JR 38 (talvisota)

## Lähteet
*

### Viitteet
Mäntysalo

**Mäntysalo** on noin tuhannen asukkaan asuinalue Nurmijärven Klaukkalan pohjoisosassa Vanhan kirkkotien varrella. Mäntysalossa on vuonna 1996 perustettu koulu, jossa on luokat 4–9 (aiemmin luokat 3–9). Mäntysalossa on kaksi päiväkotia/esikoulua, Mäntysalon päiväkoti ja Havumäen päiväkoti. Mäntysalon ympäristössä sijaitsevat Haikalan ja Ripatin asuinalueet. Mäntysalossa toimii asukasyhdistys Mäntysalon Seura.
Alueella on puistolampi, Enkun lampi, jonka aluetta Mäntysalon Seura pyrkii pitämään siistinä talkoovoimin kunnan avustamana.

## Lähteet
Bonfire (albumi)

**Bonfire** on australialaisen hard rock -yhtye AC/DC:n vuonna 1997 julkaistu box-set. Se on tarkoitettu kunnianosoituksena yhtyeen edesmenneelle laulajalle Bon Scottille, joka kuoli vuonna 1980. Bonfire sisältää kaksi CD:tä Let There Be Rock elokuvan soundtrackilta ja kolme muuta CD:tä. Se sisältää myös remasteroidun version yhtyeen hitti albumista *[[Back in Black]]istä*.

## Kappaleet

# Live from the Atlantic Studios
## "Live Wire"
## "Problem Child"
## "High Voltage"
## "Hell Ain't a Bad Place to Be"
## "Dog Eat Dog"
## "The Jack"
## "Whole Lotta Rosie"
## "Rocker"
# Let There Be Rock: The Movie CD 1
## "Live Wire"
## "Shot Down in Flames"
## "Hell Ain't a Bad Place to Be"
## "Sin City"
## "Walk All Over You"
## "Bad Boy Boogie"
# Let There Be Rock: The Movie CD 2
## "The Jack"
## "Highway to Hell"
## "Girls Got Rhythm"
## "High Voltage"
## "Whole Lotta Rosie"
## "Rocker"
## "T.N.T."
## "Let There Be Rock"
# Volts
## "Dirty Eyes"
## "Touch Too Much"
## "If You Want Blood (You've Got It)"
## "Back Seat Confidential"
## "Get It Hot"
## "Sin City"
## "She's Got Balls"
## "School Days"
## "It's A Long Way To The Top (If You Wanna Rock 'n' Roll)"
## "Ride On"
# Back in Black (Remastered)
## "Hell's Bells"
## "Shoot to Thrill"
## "What Do You Do for Money Honey"
## "Givin' the Dog a Bone"
## "Let Me Put My Love into You"
## "Back in Black"
## "You Shook Me All Night Long"
## "Have a Drink on Me"
## "Shake a Leg"
## "Rock And Roll Ain't Noise Pollution"

## Arvostelut

*All Music Guide lehden arvostelu: 

## Lähteet

## Aiheesta muualla
*
Neste (täsmennyssivu)

**Neste** voi tarkoittaa seuraavia asioita:

* neste, aineen olomuoto
* Neste Oy, vuosina 1948–1998 toiminut, öljynjalostusta ja -kauppaa harjoittanut valtionyhtiö
* Neste Oyj, vuodesta 2004 toiminut valtionyhtiö, joka harjoittaa öljynjalostusta ja markkinointia
* Neste, Neste Oyj:n omistama polttonesteiden jakeluketju
Ludwig Struve

**Gustav Wilhelm Ludwig Struve** (; 1. marraskuuta (J: 20. lokakuuta) 1858 – 4. marraskuuta 1920 Sevastopol) oli venäläinen tähtitieteilijä.

Hänen isoisänsä oli Friedrich Georg Wilhelm von Struve, isänsä Otto Wilhelm von Struve, poikansa Otto Struve ja veljensä Hermann Struve, kaikki merkittäviä tähtitieteilijöitä.

Ludwig Struve opiskeli Tarton yliopistossa ja työskenteli sen jälkeen isänsä johtamassa Pulkovon observatoriossa Pietarissa. Hän vieraili 1883–1886 useissa johtavissa Länsi-Euroopan observatorioissa ja työskenteli sitten Tarton observatorion tähtitieteilijänä 1886–1894. Tämän jälkeen Struve muutti Harkovaan, jossa hänen poikansa Otto Struve syntyi. Vuonna 1897 Ludvig Struvesta tuli Harkovan yliopiston tähtitieteen professori ja observatorion johtaja.

Otto Struve taisteli valkoisten puolella Venäjän sisällissodassa. Sodan loppuvaiheessa Ludwig Struve perheineen väistyi uutta valtaa Krimille Simferopolin yliopistoon, mutta kuoli vuonna 1920. Otto Struve pakeni maasta ja vaikutti sittemmin tähtitieteilijänä Yhdysvalloissa jossa kuoli 1963. 

## Lähteet
Eino Olkinuora

**Eino Johannes Olkinuora** (2. joulukuuta 1915 Kaukola – 30. lokakuuta 1941 Gavrilovskaja, Neuvostoliitto) oli suomalainen maastohiihtäjä. Hän voitti yhdessä Pauli Pitkäsen, Olavi Alakulpin ja Klaus Karppisen kanssa kultaa 4&nbsp;×&nbsp;10 kilometrin viestissä hiihdon maailmanmestaruuskilpailuissa 1939 Zakopanessa. Hän on edelleenkin nuorimpana maailmanmestariksi yltänyt suomalainen mieshiihtäjä.

Parhaimmillaan Olkinuora oli talvella 1941, jolloin hän kulki voitosta voittoon saavuttaen muun muassa uransa ainoat Suomen mestaruudet (18 ja 50 km:llä). Talven ainoa epäonnistuminen osui Cortina d'Ampezzon epävirallisiin MM-kisoihin, joissa hän jäi 18 km:llä 30:nneksi ja keskeytti 50 km:n kisan puolivälissä johdettuaan välillä jo lähes 2 minuutin erolla seuraavaan. Niinpä hänen parhaaksi henkilökohtaiseksi arvokisasijoituksekseen jäi 8. sija 18 kilometrillä MM-kisoissa 1939. Viestivoittoon Olkinuora ylsi myös Cortinassa 1941.

Salpausselän kisojen pikamatkan voittoon Eino Olkinuora hiihti 1939. Vuonna 1941 hän ei ”Selälle” lähtenyt ja sai kilpakumppaninsa Jussi Kurikkalan kanssa kansainvälisiä kisoja koskevan kilpailukiellon. Holmenkollenilla Olkinuora oli yltänyt toiseksi vuonna 1939.

Monien muiden tuon ajan hiihtäjien tavoin Eino Olkinuora kilpaili menestyksekkäästi myös kestävyysjuoksun kansallisella tasolla. Vuonna 1940 hän voitti Urheilulehden maratonin ja Kaivopuiston maratonin (nimestään huolimatta molemmat olivat pituudeltaan 25 kilometriä). Samana vuonna hän ylsi Kalevan kisoissa 10&nbsp;000 m:llä neljänneksi ja 5&nbsp;000 m:llä viidenneksi.

Kersantti Olkinuora kaatui osallistuessaan kaukopartioon kaukana Äänisen itäpuolella Gavrilovskajan kylässä Arkangelin aluella jatkosodassa 30. lokakuuta 1941.

## Lähteet

## Kirjallisuutta

* Lauri Järvinen: *Eino Olkinuora: Eteenpäin!* (, 1994)
Hevoskastanjat

**Hevoskastanjat** (*Aesculus*) on kasvisuku saippuamarjakasvien (Sapindaceae) heimossa. Sukuun kuuluu parisenkymmentä lajia, jotka kasvavat luontaisena Kaakkois-Euroopassa, Pohjois-Amerikassa, Himalajalla ja Itä-Aasiassa. Nimensä hevoskastanjat lienevät saaneet siitä, että turkkilaiset käyttivät hevoskastanjansiemeniä hevosten yskänlääkkeenä. Hevoskastanja (*Aesculus hippocastanum*) tuli Balkanilta muualle Eurooppaan 1500-luvulla. Hevoskastanjojen lehdet, kukat ja siemenet sisältävät eskuliinia (C15H16O9).

## Kuvaus
Hevoskastanjat ovat kesävihantia yksikotisia järeitä puita tai joskus myös pensaita. Niiden oksat ja vuosikasvaimet ovat vankkoja. Oksien silmut ovat isoja (3,5 cm) ja tahmeita. Lehdet ovat suuria (20–30 cm), pitkäruotisia, vastakkaisia, isolapaisia ja sormilehdykkäisiä. Alkukesällä huomiota herättävä on kartiomainen kukinto, joka on suuri ja pysty (20–30 cm). Piikkipallomainen hedelmä on paksuseinäinen, nahkea kota, jossa on yksi tai kaksi isoa (2–4 cm), ruskeaa pähkinämäistä ihmisravinnoksi kelpaamatonta siementä.

## Hevoskastanjat Suomessa
Etelä-Suomessa menestyy hyvin balkaninhevoskastanja (*Aesculus hippocastanum*). Sen kukat touko-kesäkuussa ovat valkoisia ja keskeltä kellertäviä. Myös punertavakukkainen punahevoskastanja (*Aesculus* × *carnea*) on menestynyt etelä- ja lounaisrannikolla. Se on selvästi pienempi kuin balkaninhevoskastanja ja sen talvisilmut ovat heikosti tahmeat. Keltahevoskastanjakin (*Aesculus flava*) on menestynyt aivan eteläisessä Suomessa.

## Lajeja ja risteymiä
* *[[texasinhevoskastanja|Aesculus arguta]]* – texasinhevoskastanja
* *[[kalifornianhevoskastanja|Aesculus californica]]* – kalifornianhevoskastanja
* *[[kiinanhevoskastanja|Aesculus chinensis]]* – kiinanhevoskastanja
* *[[keltahevoskastanja|Aesculus flava]]* – keltahevoskastanja (syn. *Aesculus octandra*)
* *[[ohionhevoskastanja|Aesculus glabra]]* – ohionhevoskastanja
* *[[balkaninhevoskastanja|Aesculus hippocastanum]]* – balkaninhevoskastanja eli hevoskastanja
* *[[intianhevoskastanja|Aesculus indica]]* – intianhevoskastanja
* *[[Aesculus neglecta]]*
* *[[huiskahevoskastanja|Aesculus parviflora]]* – huiskahevoskastanja
* *[[hurmahevoskastanja|Aesculus pavia]]* – hurmehevoskastanja eli missippinhevoskastanja
* *[[Aesculus sylvatica]]*
* *[[japaninhevoskastanja|Aesculus turbinata]]* – japaninhevoskastanja
* *[[Aesculus wangii]]* (syn. *Aesculus assamica*)
* ''Aesculus'' × ''carnea'' – punahevoskatanja
* ''Aesculus'' × ''hybrida'' – appalakkienhevoskastanja

## Lähteet

## Aiheesta muualla
* Laji.fi: Hevoskastanjat (''Aesculus'')
* Finto: Kassu – Kasvien suomenkieliset nimet: Hevoskastanjat (''Aesculus'')
* Dendrologian seura: Hevoskastanjat (''Aesculus''), vuoden puusuku 2019
* Global Biodiversity Information Facility (GBIF): ''Aesculus'' 
* Integrated Taxonomic Information System (ITIS): ''Aesculus'' 
* United States Department of Agriculture (USDA): ''Aesculus'' 
* Flora of China: ''Aesculus''
Hermann Struve

**Karl Hermann Struve** (; 3. lokakuuta (J: 21. lokakuuta) 1854 Pietari, Venäjä – 12. elokuuta 1920 Bad Herrenalb, Schwarzwald, Saksa) oli venäläis-saksalainen tähtitieteilijä. Hän syntyi ja vaikutti aluksi Venäjällä, mutta muutti 41-vuotiaana Saksaan, jossa työskenteli loppuikänsä. 

Jo Hermann Struven isoisä Friedrich Georg Wilhelm von Struve ja isä Otto Wilhelm von Struve olivat tähtitieteilijöitä, samoin hänen veljensä Ludwig Struve, poikansa Georg Hermann Struve ja veljenpoikansa Otto Struve. Suku oli alun perin saksalainen.

Hermann Struve valmistui vuonna 1882 Tarton yliopistosta ja työskenteli sitten sukulaistensa johtamassa Pulkovon observatoriossa Pietarin lähellä. Hänet nimitettiin observatorion vanhemmaksi astronomiksi vuonna 1890 ja hänen odotettiin seuraavan isäänsä Otto Wilhelm von Struvea laitoksen johtajana. Vuonna 1895 hän kuitenkin hyväksyi kutsun Saksaan Königsbergin observatorion johtajaksi. Vuodesta 1904 hän johti Berliinin observatoriota, ja vuonna 1913 hän siirtyi Neubabelsbergin obervatorioon, missä hän työskenteli kuolemaansa asti.

## Lähteet

## Aiheesta muualla
*
Guy Fawkesin yö

**Guy Fawkesin yö** (, tunnetaan myös nimellä **Guy Fawkesin päivä** tai **kokkoyö**) on englantilaisen salaliittolaisen Guy Fawkesin mukaan nimetty juhlapäivä, jota vietetään Yhdistyneessä kuningaskunnassa  niin sanotun ruutisalaliiton epäonnistumisen vuosipäivänä 5. marraskuuta. Ympäri Britanniaa järjestetään ilotulituksia, joista mahtavimmat ovat Lontoossa, jonne juhlapäivän historia sijoittuu. 

Päivää vietetään myös Uudessa-Seelannissa ja Etelä-Afrikassa sekä Kanadan englanninkielisissä osissa. Uudessa-Seelannissa juhla merkitsee kesän alkua.

## Perinteet ja niihin liittyvät tavat
Perinteisiin kuuluu, että lapset tekevät Guy Fawkesia muistuttavan nuken nimeltä The Guy ja kantavat sitä mukanaan kaduilla. He keräävät rahaa sanomalla ”A penny for the Guy”, jotta saisivat rahaa illan ilotulituksia varten.

Parlamenttitalon vuosittaisten avajaisten perinteisiin kuuluu, että ennen avajaisia vartija tutkii Westminsterin palatsin kellarit.

Ympäri Yhdistynyttä kuningaskuntaa järjestetään ilotulituksia ja sytytetään kokkoja.

## Historia
Englannin ja Irlannin protestanttisen kuningatar Elisabet I:n kuoltua vuonna 1603 vainotut katoliset toivoivat, että uusi kuningas Jaakko I olisi suvaitsevaisempi heidän uskontoaan kohtaan. Hän osoittautui kuitenkin yhtä protestanttiseksi kuin edeltäjänsä, minkä seurauksena joukko katolisia päätti räjäyttää Lontoon parlamenttitalon eli Westminsterin palatsin sen vuosittaisissa avajaisissa vuokraamalla palatsin kellarit ja sijoittamalla sinne 36 tynnyriä ruutia. Kuningas sai kuitenkin vihjeen räjäytysyrityksestä. 5. marraskuuta 1605 Guy Fawkes saatiin kiinni palatsin kellarista ja tuomittiin kuolemaan hirttämällä, repimällä ja paloittelemalla. Saman päivän iltana kuninkaan pelastumista juhlittiin ilotulituksin.

## Lähteet

## Aiheesta muualla

* Guy Fawkes and Bonfire Night 
* The Traditions Of Guy Fawkes Night
Viktor Ambarzumjan

**Viktor Ambarzumjan** (; 18. syyskuuta (J: 5. syyskuuta) 1908 Tbilisi, Georgia – 12. elokuuta 1996 Byurakan) oli armenialainen tähtitieteilijä ja astrofyysikko. Hän oli eräs teoreettisen astrofysiikan edelläkävijöistä. Ambarzumjan toimi Neuvostoliiton tiedeakatemian jäsenenä ja Kansainvälisen tähtitieteellisen unionin puheenjohtajana. 

## Uskonnollisten kaikkeusnäkemysten arvostelua

Ambarzumjan muun muassa arvosteli länsimaisten tähtitieteilijöiden uskonnollisia tulkintoja kaikkeudesta, kuten alkuräjähdysteorian uskonnollisia tulkintoja. Ambarzumjanin mukaan aine pyrkii muodostamaan yhä uudenlaisia järjestelmiä, kun siirrytään pienemmistä järjestelmistä suurempiin. Ambarzumjanin mukaan voidaan kuvitella, että aine voi muodostaa äärettömän määrän erilaisia, sisäkkäisiä järjestelmiä, joista ihminen on toistaiseksi havainnut kvarkkien ja havaitsemamme kaikkeuden väliset järjestelmät. Ambarzumjanin mukaan mikään ei estä ajattelemasta kaikkeutta äärettömäksi ja ikuiseksi. 

Ambarzumjanin mielestä ihmisen toistaiseksi havaitsemaa osaa kaikkeudesta ei voida kutsua kaikkeudeksi, koska on täysin mahdollista, että havaittu osa kaikkeutta on vain osa suurempaa järjestelmää, joka voi puolestaan olla osa suurempaa järjestelmää ja niin edelleen. Ambarzumjan varoitti tekemästä ihmisen lähiympäristöä koskevista havainnoista liian pitkälle meneviä johtopäätöksiä koko kaikkeuden suhteen. Havaittua kaikkeuden osaa Ambarzumjan kutsui metagalaksiksi. Voi olla olemassa muita samanlaisia metagalakseja, jopa ääretön määrä.

## Teoksia
### Englanniksi

* V.A. Ambartsumian: *Theoretical Astrophysics*. (Teoreticheskaya astrofizika, Moscow, 1952) Translated by J. B. Sykes. New York: Pergamon Press, 1958.
* V. A. Ambartsumian: *A Life in Astrophysics: Selected Papers of Viktor Ambartsumian*. Edited by Rouben V. Ambartsumian. New York: Allerton Press, 1998. 

### Saksaksi

**Die Sternassoziationen und die Entstehung der Sterne*. Akademie-Verlag, Berlin 1951
**Das Weltall*. J. A. Barth, Leipzig 1953
**Theoretische Astrophysik*. Deutscher Verlag der Wissenschaften, Berlin 1957
**Philosophische Probleme der modernen Kosmologie*. Deutscher Verlag der Wissenschaften, Berlin 1965
**Philosophische Probleme der Physik der Elementarteilchen*. Manz, München 1966
* 
**Probleme der modernen Kosmogonie*. Akademie-Verlag, Berlin 1980

## Lähteet

## Aiheesta muualla

* Bruce Medal page  
* Awarding of Bruce Medal 
* Awarding of RAS gold medal 
* 
Muistokirjoituksia: 
* BAAS '''29''' (1997) 1466 
* JApA '''18''' (1997) 1 
* JRASC '''90''' (1996) 351
Otto Wilhelm von Struve

**Otto Wilhelm von Struve** (, 7. toukokuuta (J: 25. heinäkuuta) 1819 Tartto, Venäjän keisarikunta – 4. huhtikuuta 1905 Karlsruhe, Saksa) oli baltiansaksalaista syntyperää ollut venäläinen tähtitieteilijä.   

Otto Wilhelm von Struve oli tähtitieteilijä Friedrich Georg Wilhelm von Struven poika ja tähtitieteilijä Otto Struven isoisä. Hänellä oli kaksi poikaa, joista tuli merkittäviä tähtitieteilijöitä: Ludwig Struve (1858–1920) ja Hermann Struve (1854–1920).

Ludwig Struve opiskeli Tarton yliopistossa. Hän toimi 1839 perustetussa Pietarin tiedeakatemian Pulkovon observatoriossa sen ensimmäisenä johtajana toimineen isänsä Wilhelm von Struven apulaisena alusta asti, ja seurasi itse tätä laitoksen johtajana 1862–1889. Pulkovon observatorio sijaitsee 19 kilometrin päässä Pietarista etelään. Vuonna 1885 observatorioon asennettiin 30 tuuman kaukoputki, joka oli silloin maailman suurin kaukoputki.

Struve sai vuonna 1850 Lontoon kuninkaallisen tähtitieteen seuran kunniamitalin.

## Lähteet

## Kirjallisuutta
*
Mindtrek

**Mindtrek** on syksyisin Tampereella järjestettävä teknologiatapahtuma. Tapahtuma kestää kaksi päivää ja sen puitteissa järjestetään mm. kansainvälinen konferenssi digitalouden ammattilaisille ja seminaareja sekä kilpailu alan uusille innovaatioille ja tuotteille. 

Ensimmäisen kerran tapahtuma järjestettiin vuonna 1997, mutta tuolloin sen nimi oli Tampereen multimediakilpailu ja tapahtuma oli kaikille avoin. Tuolloin tapahtuma kattoi ainoastaan kilpailun. Vuodesta 1999 vuoteen 2015 se järjestettiin nimellä MindTrek. Tapahtuman rakenne ja kohderyhmä uudistuivat vuonna 2007, jolloin sen yhteistyökumppaneiksi tulivat mm. digitaalisten sisältöjen ja jokapaikan tietotekniikan klusteriohjelmat, alan suuret suomalaiset yritykset ja kehityskeskukset (mm. Neogames ja COSS). Tapahtuman järjesti MindTrek ry.

Vuonna 2015 COSS ry otti harteilleen MindTrekin ylläpidon ja toteuttamisen. Nimi uudistui jälleen, tällä kertaa nykyiseen muotoonsa Mindtrek. Nykyään Mindtrek järjestetään yhteistyössä Tampereen kaupungin kanssa. Tapahtuman teema päivittyi tuolloin myös avoimuuteen - avoin lähdekoodi ja avoin data. Mindtrekin tarkoituksena on tuoda yhteen yrityset, yhtiöt, julkieset organisaatiot ja opiskelijat. Tapahtuman kohderyhmänä ovat pääosin

**Julkinen sektori -** kuten CIOt, yritysten päättäjät, terveysalan päättäjät ja muut ammattilaiset

**Teknologian sektori -** kuten kehittäjät, ohjelmoijat ja muut IT-alan ammattilaiset

**Akateeminen sektori -** kuten tutkijat, opiskelijat ja professorit

Vuonna 2016 Mindtrek keräsi vierailijoita ympäri maailmaa, jolloin 38.8% kaikista vierailijoista olivat kansainvälisiä osallistujia. Vierailijoita oli yhteensä lähes 1 200.

## Aiheesta muualla
* Virallinen kotisivu
James Shaffer

**James Christian "Munky" Shaffer** (s. 6. kesäkuuta 1970 Rosedale, Kalifornia) on alternative metal -yhtye Kornin kitaristi. 

James Shaffer tarttui kitaraan onnettomuuden vuoksi. Hän varasti vanhempiensa alkoholijuomat ja oli lähdössä bileisiin, kun hänen sormensa jäi moottoripyöränkettingin väliin. Vasemman käden etusormesta lähti pala irti ja lääkäri suositteli  instrumentin soiton aloittamista. James päätti aloittaa kitaran soiton.
Brian "Head" Welch ja Munky jammailivat yhdessä 80-luvun hair metallia. Munky osti 7-kielisen kitaran ja rakastui siihen kuunnellessaan Steve Vain "Passion and Warfare" levyä.

James "Munky" Shaffer on tunnettu omaperäisestä soittotyylistään ja kitarasoundistaan. Vuonna 2005 Hit Parader -lehti sijoitti James Shafferin sijalle #43 paras hard rock -kitaristikategoriassa. James Shaffer on ottanut vaikutteita muun muassa Dimebag Darrelilta ja Steve Vailta. Munkyn lempinimi tulee hänen taidostaan levittää varpaat erilleen toisistaan, jolloin ne näyttävät apinan (Monkey) käsiltä.

Jamesilla on tytär nimeltä Carmella Star, joka syntyi vuonna 2001.

## Varusteet

*Kitarat
**Ibanez K7 (Jamesin signature kitara)
**Ibanez custom K14 kitara (käytetään kappaleessa Alone I Break)
**Ibanez custom K8 kitara
**Ibanez custom 7-kieliset kitarat
**Ibanez UV7BK kitara (Steve Vai signature)

*Vahvistimet
**Mesa Boogie vahvistimet
**Diezel vahvistimet
**Line6 Spider II
*Efektit
**Boss PS-5 Super Shifter
**Boss RV-3 Digital Reverb/Delay
**Digitech XP100 Whammy Wah
**Digitech Metal Master 
**Dunlop Univibe
**Dunlop Crybaby Wah
**Electro-Harmonix Big Buff π
**Ibanez DE7 Delay/Echo
**Rocktron Banshee Talk Box
**Small Stone Phaser

## Aiheesta muualla
* Loudwire: Videohaastattelu http://www.youtube.com/watch?v=1FkEAvmGGbE
Lisenssimaksu

**Lisenssimaksu** eli **rojalti** on immateriaalioikeuksien, kuten teollisoikeuden alaisuuteen kuuluvien tavaramerkin, patentin, mallioikeuden, liikeidean tai näiden yhdistelmien käyttämisestä teoksen tai tuotteen oikeuksien omistajalle maksettava sopimuspohjainen korvaus eli tekijänpalkkio. Esimerkiksi kaupallisista tietokoneohjelmista maksetaan usein lisenssimaksuja tai patentin alaisen tuotteen kaupallisesta käyttämisestä patentin omistajalle. Rojaltilla tai lisenssimaksulla voidaan viitata myös esimerkiksi kaivosoikeuksien vuokraamisesta maksettavaan korvaukseen.

Suomessa musiikkiyhteydessä rojaltilla viitataan yleensä lähinnä muusikoille maksettavaan kappaleiden tai levyjen myyntiperusteiseen korvaukseen. Tekijänoikeuden alaiset teosto- ja gramexmaksu ovat lisenssimaksuja. Televisiomaksu ja yksityisen kopioinnin hyvitysmaksu ovat myös kohtalaisen lähellä lisenssimaksua olevia veroluonteisia  maksuja.

## Katso myös
*Kaivosvero
*Lisenssi
*Tekijänoikeus Suomessa
*Vapaat ohjelmat
*Vapaat sisällöt

## Aiheesta muualla
*Korpela, Jukka: Yleistietoa immateriaalioikeudesta
*Muusikko online 2/2002: Löysää puhetta levyrojalteista
Joona Laukka

**Joona Laukka** (s. 30. kesäkuuta 1972 Helsinki) on suomalainen uransa lopettanut maantiepyöräilijä, joka kilpaili ammattilaisena vuosina 1995–2003. Laukka on osallistunut kaikkiin kolmeen suureen pyöräilyn ympäriajoon: Italian ympäriajoon (1996, sijoitus 14.), Ranskan ympäriajoon (1997, sijoitus 35. ja 1998, keskeytys) ja Espanjan ympäriajoon (1998, sijoitus 85. ja 1999, sijoitus 42.). Laukka on myös voittanut arvostetun Tour de Wallonie -etappikilpailun Belgiassa vuonna 1994.

## Ura
Laukka aloitti uransa Festina-tallissa vuonna 1995. Samassa tallissa hän jatkoi vuoteen 1997, jonka jälkeen kaudeksi 1998 hän siirtyi Lotto-Mobistar-talliin. Vuonna 1999 Laukka ajoi tallissa Acceptcard Pro Cycling, 2000 Sport Lisboa e Benfica ja vuonna 2001 Elite 2/3. Selkävaivojen vuoksi rikkonaiseksi jäänyt, Jean Delatour -joukkueessa ajettu kausi 2002 jäi Laukan uran viimeiseksi.

## Saavutuksia
;1994
:Tour de Normandie, etappivoitto
:Tour de la Région Wallonne, kokonaiskilpailun voitto
;1995
:Pariisi-Nizza-ajo, kokonaiskilpailun 14. sija, etapilla 4. sija
:Critérium du Dauphiné Libéré, kokonaiskilpailun 16.
:Vuelta a Burgos, kokonaiskilpailun 18.
;1996
:Italian ympäriajo, kokonaiskilpailun 14.
:Route du Sud, kokonaiskilpailun 3.
: Maantieajon SM-kilpailut, maantieajon Suomen-mestaruus ja aika-ajon Suomen-mestaruus
;1997
:Ranskan ympäriajo, kokonaiskilpailun 35.

## Lähteet
Pasi Peltonen

**Pasi Peltonen** (s. 17. helmikuuta 1972 Pori) on suomalainen entinen jääkiekkoilija. Pelipaikaltaan hän oli puolustaja.

Peltonen edusti koko urallaan 1993–2009 pelkästään Porin Ässiä, pelaten yli 800 SM-liigapeliä. Ässien kapteenina hän toimi 1998–2000 ja 2005–2007. Hän voitti SM-hopeaa kaudella 2005–2006 ja SM-pronssia kaudella 1994–1995. Peltonen oli pitkään kaikkien aikojen eniten rangaistusminuutteja kerännyt pelaaja SM-liigassa, mutta 19. lokakuuta 2012 Markus Kankaanperä ohitti hänet tilastoissa. 

Vuonna 2018 Peltonen aloitti Ässien C2-joukkueen valmentajana. Seuraavaksi kaudeksi Peltonen seurasi pelaajia C1-joukkueen valmentajaksi.

Kausilla 2017–2018 ja 2018-2019 Peltonen on pelannut III-divisioonassa Lappi Liigaa pelaavan Suomen pohjoisimman jääkiekkoseuran ivalolaisen Tunturi-Kiekon puolustajana molempina vuosina yhdessä ottelussa.

## Tilastot

## Lähteet
* 
* 
* 
* Pasi Peltonen UrheiluPorissa

### Viitteet
Metacafe

**Metacafe** on vuonna 2002 perustettu verkkosivusto, joka on erikoistunut omatekoiseen lyhytelokuvaviihteeseen. Metacafen käyttäjät jakavat tuhansia uusia videoita päivittäin. Palvelu tarjoaa myös työpöytäohjelmiston käyttäjille, jotka lataavat useita videoita päivittäin. Ohjelma pystyy lataamaan videoita, kun tietokone on toimettomana. Yhteisössä on myös arvostelujärjestelmä, jonka avulla voidaan suositella suosituimpia videoita.

## Tuottajapalkinnot
Lokakuussa 2006 Metacafe aloitti Producer Rewards eli Tuottajapalkinnot -ohjelman, jossa videotuottajille maksetaan alkuperäisestä sisällöstä. Mikä tahansa video, joka saavuttaa 20 000 katsomiskertaa, on arvosteltu vähintään kolmen tähden arvoiseksi eikä riko tekijänoikeuksia tai mitään Metacafen yhteisön normeja, palkitaan 5 dollarilla joka 1000 katsomiskerrasta. 20 000 katsomiskerrasta tuottaja ansaitsee 100 dollaria, 200 000 katsomiskerrasta 1&nbsp;000 dollaria ja 2 miljoonasta katsomiskerrasta 10 000 dollaria. Metacafen menestynein tuottaja Kipkay on ansainnut kesäkuuhun 2008 mennessä 107 414 dollaria.

## Aiheesta muualla
* Metacafen virallinen sivusto
Montaja

**Montaja** on saari Perämerellä Simon kunnan edustalla. Saari on pinta-alaltaan kunnan toiseksi suurin. Se sijaitsee noin kahden kilometrin päässä mantereelta Simoniemen kylän eteläpuolella.

Montajassa sijaitsee Simon seurakunnan leirikeskus sekä luonnonsuojelualue.

Vuonna 1975 saarelle siirrettiin Simon pappilasta renkitupa. Siirtotyön suunnitelman laati Valdemar Svanberg. Renkitupa toimii leirikeskuksen päärakennuksena.
Deformaatioretrakti

Topologiassa **retrakti** kutistaa koko avaruuden aliavaruudelleen. **Deformaatioretrakti** on kuvaus, jonka ideana on kutistaa avaruus aliavaruudelleen jatkuvalla tavalla.

## Formaali määritelmä
Olkoon *X* topologinen avaruus ja *A* *X*:n aliavaruus *X*. Jatkuva kuvaus r:X \to A on *retrakti* jos *r*:n rajoittuma *A*:han on *A*:n identtinen kuvaus*A*, eli r(a)=a kaikilla *A*:n alkioilla *a*. Huomaa, että retraktio kuvaa *X*:n surjektiivisesti *A*:lle. Tällöin *A*:ta sanotaan *X*:n **retrektiksi**.

Jatkuva kuvaus d:X \times [0, 1] \to X on **deformaatioretrakti** jos kaikilla *X*:n alkioilla *x*, *A*:n alkioilla *a*, ja välillä [0, 1] olevalla reaaliluvulla *t* on voimassa,
:d(x,0) = x
:d(x,1) \in A
:d(a,t) = a.
Siten deformaatioretrakti on homotopia *X*:n identtisen kuvauksen ja *X*:n retraktin *A*:lle väillä. *A*:ta kutsutaan *X*:n deformaatioretraktiksi.

Huomaa, että vaikka homotopia on kuvausten välinen ekvivalenssirelaatio, deformaatioretrakti ei ole avaruuksien välinen ekvivalenssirelaatio. Yleensä derofmaatioretraktissa avaruus kutistuu toisen avaruuden osajoukoksi. Kuitenkin deformaatioretrakti on siinä mielessä samantapainen käsite kuin homotopiaekvivalenssi, että kaksi avaruutta ovat homotopiaekvivalentteja keskenään jos ja vain jos kumpikin avaruus muuntuu deformaatioretraktissa samaksi avaruudeksi. Tämä on ekvivalenssirelaatio.

Jokainen topologinen avaruus, joka voidaan muuntaa deformaatioretraktilla pisteeksi on kutistuva. Kutistuvuus on kuitenkin heikompi ehto kuin deformaatioretrakti, sillä on olemassa kutistuvia avaruuksia, joita ei voida muuntaa pisteeksi deformaatioretraktin avulla.
Pauli Pitkänen

**Paul (Pauli) Einar Pitkänen** (2. joulukuuta 1911 Nilsiä – 28. syyskuuta 1941 Siilinjärvi) oli suomalainen maastohiihtäjä ja maailmanmestari.

Pitkänen voitti kolme kultaa hiihdon maailmanmestaruuskilpailuissa, kaksi Lahdessa vuonna 1938 ja yhden Zakopanessa vuonna 1939. Vuoden 1938 kisoissa hän voitti kullat 18 kilometrin matkalla ja 4&nbsp;×&nbsp;10 kilometrin viestissä. Vuonna 1939 hän voitti kultaa 4&nbsp;×&nbsp;10 kilometrin viestissä yhdessä Olavi Alakulpin, Eino Olkinuoran ja Klaus Karppisen kanssa sekä sijoittui 18 kilometrin matkalla 11:nneksi.

SM-kilpailuissa Pitkänen sijoittui parhaimmillaan neljänneksi 17 kilometrillä vuonna 1937. Hän voitti Puijolla 17 kilometrin hiihdon vuosina 1933, 1934, 1935, 1937 ja 1938 sekä Ounasvaaralla 15 kilometrin kilpailun vuonna 1937. Holmenkollenilla hän sijoittui 17 kilometrillä toiseksi vuonna 1937.

Urallaan Pauli Pitkänen edusti Sänkimäen Hakaa, Savon Sisua ja Puijon Hiihtäjiä. Hänen veljensä Lauri ja Aaro Pitkänen olivat kansallisen tason hiihtäjiä.

## Sota-aika
Talvisodassa Pitkänen oli ensin alikersanttina Jalkaväkirykmentti 38:n hiihtojoukoissa, mutta joutui sodan ratkaisupäivinä kiväärimieheksi Laatokan rannoille ja saariin. Petäjäsaaressa hän haavoittui 4. maaliskuuta 1940 saatuaan kranaatinsirpaleen reiteensä. Kaksi päivää myöhemmin Petäjäsaaren epätoivoisessa puolustuksessa kaatui yhden päivän aikana ainakin 117 suomalaista, heistä 46 rantasalmelaisia ja 23 nilsiäläisiä.

Pitkänen ylennettiin taisteluansioistaan kersantiksi ja määrättiin upseerikouluun. Jalkavamma ei kuitenkaan parantunut, ja syksyllä 1940 hän joutui takaisin sairaalaan. Jalka halvaantui, ja hän joutui sittemmin liikkumaan invalidikepin avulla.

Jatkosodan alkaessa kesällä 1941 Pitkänen lähti vapaaehtoisena kotirintaman tehtäviin. Nilsiän suojeluskuntalaiset olivat 18. elokuuta eräässä koulussa järjestelemässä kuntansa kaatuneiden varusteita. Niistä löytyi käsikranaatti, ja sitä käsitellessä Pitkänen huomasi sen syttyvän. Hän aikoi heittää kranaatin ikkunasta ulos, mutta pihalla oli lapsia leikkimässä. Muut ryntäsivät huoneesta ulos, mutta invalidikepin avulla liikkunut Pitkänen ehti vain heittäytyä lattialle makaamaan, ennen kuin kranaatti räjähti. Hän sai vaikeita vammoja ja kuoli sairaalassa kuusi viikkoa myöhemmin 28. syyskuuta 1941.

## Lähteet
* 

### Viitteet

## Aiheesta muualla
* Suomi voitti komeasti viestin, Helsingin Sanomat, 25.02.1938, nro 54, s. 12, Kansalliskirjaston digitaaliset aineistot
* Toinenkin maailmanmestaruus Suomeen. Pauli Pitkänen voitti 18 km:n kireän kilpailun jälkeen, Helsingin Sanomat, 27.02.1938, nro 56, s. 18, Kansalliskirjaston digitaaliset aineistot
Kristologia

**Kristologia** (kr. *Khristos*, Kristus ja *logos*, tieto) on tutkimusta Kristuksen asemasta teologiassa. Toisaalta termillä voidaan viitata jonkun ajattelijan käsityksiin Kristuksesta.

Spekulatiivista kristologiaa voidaan pitää hellenistisenä lisänä alun perin soteriologiseen teologiaan. 

Kristologian ongelmat ovat Lessingin mukaan:

# Kronologinen ongelma: mitä historiallisesti todella tapahtui?
# Epistemologinen ongelma: miten tapahtuneesta voi johtaa mitään metafyysistä?
# Eksistentialistinen ongelma: mitä sanottavaa muinaisella Palestiinalla voi olla nykyajalle?

## Katso myös
* Jeesuksen pyhä nimi

## Lähteet

## Aiheesta muualla
Tiuranen

**Tiuranen** on asumaton saari Perämerellä Simojoen suulla Simon kunnassa. Se on yksi Saikanselän saarista ja pinta-alaltaan Simon kunnan suurin saari. Saari sijaitsee runsaan kahden kilometrin päässä mannermaalta. 

Maannousun vuoksi Tiurasesta voi laskuveden aikaan kävellä saaren koillispuolella sijaitsevaan Paskaleton saareen.
Kvartodesimaanit

**Kvartodesimaanit** olivat niitä varhaisia kristittyjä, jotka viettivät kristittyä pääsiäistä samaan aikaan kuin juutalaiset omaa pääsiäistään (14. Nisán-kuuta). Heitä oli lähinnä idässä. Heidän vastustajansa, jotka aikaa myöten voittivat, viettivät kristittyä pääsiäistä Nisán-kuun 14:ttä seuraavana sunnuntaina. Anti-kvartodesimaanien kanta vahvistettiin Nikaian ensimmäisessä kirkolliskokouksessa vuonna 325, mutta kvartodesimaaneja esiintyi vielä 300-luvun jälkipuoliskolla.
Alpo (täsmennyssivu)

**Alpo** voi tarkoittaa ainakin seuraavia asioita:

* Alpo, suomalainen miehen etunimi
* M/S Alpo, hinaaja
* Alpo, sukunimenä:
** Pekka Alpo (1877–1952), suomalainen teatterinjohtaja ja -ohjaaja
Y-siipinen

**Y-siipinen** on avaruusalus kuvitteellisessa *[[Tähtien sota]]* -maailmassa. 

Y-siipinen on Kapinaliiton hävittäjäpommittaja, joka on ollut käytössä Kloonisodista asti. Se on X-siipistä hitaampi, mutta sen aseistus on monipuolisempi – lasertykkien lisäksi siinä on ionikanuunapari protonipommeja, jotka tosin voidaan korvata myös protonitorpedoilla. Ihmispilotin lisäksi myös Y-siipinen tarvitsee astromekaanikkodroidin. Normaalisti Y-siipinen olisi värikkäiden metallilevyjen peitossa, mutta koska se tarvitsee jatkuvasti huoltoa, kapinallismekaanikot lopulta lakkasivat kiinnittämästä niitä takaisin ja siksi kapinaliiton Y-siipiset ovat melko karunnäköisiä. Y-siipisessä on X-siipisen tapaan hyperajo, elossapitojärjestelmä ja suojakilvet. Nimensä se on saanut siitä, että ylhäältäpäin katsottuna alus muistuttaa Y-kirjainta.

Y-siipisestä on olemassa myös kahden hengen variantti, jossa toinen henkilö korvaa aluksen tähtäystietokoneen.

## Katso myös
*A-siipinen
*B-siipinen

## Lähteet
Markionismi

**Markionismi** oli kristinoppia lähellä ollut gnostisismin haara. Roomassa gnostikko Markion Sinopelainen perusti vuonna 144 seurakunnan, joka lähestyi kristinuskoa (ja oli sen vakavin kilpailija 200-luvun alkuun saakka), mutta hylkäsi Vanhan testamentin oikukkaan ja itsevaltiaan Luoja-Jumalan korostaen Kristuksen julistaman lempeän Jumalan eroavaisuutta siitä.

Uudesta testamentista Markion hyväksyi vain kriittisesti karsitun Luukkaan evankeliumin ja useimmat Paavalin kirjeet korostaen tekstin kirjaimellista tulkintaa ja vierastaen teologisia spekulaatioita. *Markionin kaanon* oli liikkeen pyhä kirja. Paavali oli ainoa oikea apostoli, joka yksin oli ymmärtänyt Jeesuksen radikaalit opetukset. Markion esitti dokeettista kristologiaa ja torjui ruumiin ylösnousemuksen.

Markionilainen kirkko oli järjestynyt vanhakatolisen kirkon tavoin: sillä oli piispoja, presbyteerejä ja diakoneja, samoin se omaksui kasteen ja ehtoollisen. Markionin kuoltua noin vuonna 160 hänen opetuslapsensa jatkoivat kirkon rakentamistyötä ja kehittivät oppia edelleen. Vanhakatolisen kirkon (mm. Irenaeuksen ja Tertullianuksen) vastustuksen vuoksi markionismi menetti merkityksensä lännessä 200-luvun aikana (idässä se piti puolensa 300-luvulle saakka), ja monet markionilaiset sulautuivat manikealaisuuteen.

Markionilaislahkon presbyteeri Metrodoros mainitaan naulitun ja poltetun yhdessä presbyteeri Pionioksen kanssa Smyrnassa noin 350-luvulla jaa. Eusebios ajoittaa tapahtuman Marcus Aureliuksen aikaan.

## Lähteet
Cat Lee & Co

**Cat Lee & Co** on vuonna 2004 perustettu suomalainen musiikkiyhtye. Se sekoittaa musiikissaan jazzia, countrya, bluegrassia, swingiä ja bluesia. Cat Lee & Co julkaisi uuden albuminsa "Meaow" lokakuussa 2009. Yhtye hajosi vuonna 2012. 

## Kokoonpano
* Katri Somerjoki, laulu, huilu
* Timo Tuppurainen, kontrabasso
* Honey Aaltonen, rummut
* Stefanos Hirvonen, kitara
* Laura Airola, viulu

## Julkaisut
* Moon Follows, julkaistu 23 marraskuuta 2006

# Lil´Miss Monster
# Walking After Midnight
# Moon Follows
# Fat Catfish Blues
# Tears No More
# Annabell Lee
# Blues for a Friend
# Free Wheelin´Blues
# I Know
# Stefanology
# Keep On Tryin´

*Meaow, julkaistu 29.10.2009, Nuolicd-011

# Heartaches & Highways
# In The Garden
# Red High Heels ( aka Seven Sins)
# Innocent Diana
# Find a Way
# Gare du Nord ( au Matin)
# Meaow
# The Colours of Autumn
# Le Tournesol
# While I´m Dreaming
# Snowflakes
# Bei Mir Bist Du Schön

## Aiheesta muualla
* Kotisivut  
* Myspace-sivut

## Lähteet
* 
* Katri Somerjoki
M/S Alpo

**M/S Alpo** on Toppilan Möljä Oy:n omistama hinaaja, joka on perinnelaivarekisterissä. Aluksella on laituripaikka Toppilan entisen sataman alueella.

Alkujaan *Alpo* oli satamahinaaja *ST-335*, jonka Yhdysvaltain maavoimien kuljetusjoukot () tilasi United Boat Servicen telakalta City Islandilta Bronxista New Yorkista. Alus luovutettiin tilaajalle vuosien 1943 ja 1944 vaihteessa. Se osallistui Normandian maihinnousuun liittyvään keinotekoisen sataman kokoamiseen.

Sodan jälkeen Suomen Kansanhuoltoministeriö osti Yhdysvaltain asevoimien ylijäämävarastosta 24 hinaajaa mukaan lukien *ST-335*. Alus nimettiin uudelleen *DR-18:ksi* ja lähetettiin miinanraivaukseen Suomenlahdelle.

Oulun kaupunki osti aluksen ja teetti siihen muutostöitä F.W. Hollmingin Rauman telakalla, jotta alus soveltuisi Perämeren talvisiin olosuhteisiin. Miinanraivaaja muuttui satamahinaajaksi ja sai uuden nimen M/S *Alpo* Oulun silloisen apulaiskaupunginjohtajan Alpo Aution mukaan. *Alpo* oli hinaajana ja satamajäänmurtajana vuodet 1952–1971 ja avustavana hinaajana 1971–1990. Aluksen korvasi Oulun sataman nykyinen satamahinaaja ja jäänmurtaja *[[J/M Tuura|Tuura]]*. Jonkun aikaa alusta ylläpidettiin kriisiajan tarpeita varten, mutta 1990-luvun puolen välin jälkeen *Alposta* huolehtiminen on jäänyt vapaaehtoistyön varaan.

*Alpo* palasi Normandiaan maihinnousun 60-vuotisjuhliin, joita vietettiin 6. kesäkuuta 2004.

Vuonna 2022 alus siirrettiin Pietarsaaren telakalle entisöitäväksi.

## Lähteet
* 

### Viitteet

## Aiheesta muualla

* M/S Alpon kotisivut
Tiurasenkrunni

**Tiurasenkrunni** on kivikkoinen saari Perämerellä Simon edustalla. Se sijaitsee noin 12 kilometrin päässä Simoniemen kylästä lounaaseen. Saaren itäpäässä on huonokuntoinen retkeilijöiden käyttöön tarkoitettu kamiinalämmitteinen autiotupa. Tuvassa on kaksi makuupaikkaa. Saarella ei ole venelaituria.

Saari on noussut merestä 1500-luvulla, ja sieltä on löydetty kalastukseen ja hylkeenpyyntiin liittyvien rakennelmien jäännöksiä sekä kalkkiuuni. Rakennusten jäänteiden arvioidaan olevan peräisin 1600-luvulta.

## Lähteet

## Aiheesta muualla
* Luontoon.fi: Tiurasenkrunnin autiotupa
Tukipalvelu

**Tukipalvelu** voi olla esimerkiksi fyysisen tai henkisen tuen järjestämiseksi tuotettava palvelu (ulkoinen asiakas) tai kuten yritystoiminnassa, ydintehtävien hoitamista tukevaa toimintaa (sisäinen tai ulkoinen asiakas).

*Käyttötukipalveluita ovat esimerkiksi yritysten asiakas/tuotetuet.
*Vanhusten tukipalvelumuotoja ovat esimerkiksi kodinhoito- ja siivouspalvelut.
*Vammaisten tukipalvelumuotoja ovat esimerkiksi kuljetuspalvelu, asumispalvelut ja henkilökohtainen avustaja -järjestelmä.
*Tekninen tukipalvelu on esimerkiksi helpdesk-tyylinen tietokonetuki.
*Kriisitukipalveluita ovat esimerkiksi suuronnettomuuksien yhteydessä avattavat "kriisilinjat".
*Korkeakoulujen tukipalveluiksi lasketaan kaikki kolmea perustehtävää (tieteellinen tutkimus, tutkimusperustainen opetus ja tutkimustulosten siirtäminen palvelemaan yhteiskuntaa) - eli koulutusta sekä tutkimusta ja tuotekehitystä tukevat palvelut, kuten kirjasto, tietohallinto, tieto- ja viestintätekniikka, kansainvälisyys-, työelämä-, opiskelija- ja urapalvelut.
*Kouluissa tukipalveluita ovat esimerkiksi koulukyydit, opintoetuudet, koulunkäyntiavustajajärjestelmä, erityisopetus, stipendit ja apurahat sekä opintojen ohjaus ja oppilashuolto.
*Yrityksille tarjotaan tukipalveluina esimerkiksi kansainvälistymis-, rekrytointi- ja markkinatutkimuspalveluita. On monia julkisia tukipalvelumuotoja etenkin aloittavalle yrittäjälle.
Aukusti Uotila

**Aukusti Uotila** (5. toukokuuta 1858 Urjala – 18. maaliskuuta 1886 Ajaccio, Korsika) oli suomalainen taidemaalari.

## Henkilöhistoria
Uotilan vanhemmat olivat maanviljelijä, valtiopäivämies Antti Uotila ja Ulrika Maria Laatu. Uotilan veljenpoikia olivat taidemaalari Antti Favén sekä kansatieteilijä ja sotilas Pertti Uotila. Uotila opiskeli Suomen Taideyhdistyksen piirustuskoulussa 1873–1876 ja Helsingin yliopiston piirustussalissa 1876–1877 Hjalmar Munsterhjelmin oppilaana. Ylioppilaaksi hän valmistui 1876. Uotila ryhtyi opiskelemaan lääkäriksi, mutta hän keskeytti opintonsa ja lähti Pariisiin ja maalasi siellä 1877–1879 École des Beaux-Arts -akatemiassa K. Lehmannin johdolla.

Tultuaan takaisin Suomeen lyhyeksi ajaksi vuosiksi 1879–1880 hän palasi Ranskaan ja asui useilla eri paikkakunnilla.

Hänen elämäänsä varjostivat köyhyys ja huono terveys. Uotila kuoli Korsikalla vain 27-vuotiaana keuhkotautiin, joka oli puhjennut vuonna 1881 hänen saatuaan vuotta aiemmin pahan kurkkutaudin. Hänet on haudattu Ajaccioon; hautajaisissa oli läsnä vain hänen italialaisen vuokraemäntänsä perhe.

## Taiteellinen tuotanto
### Realismin edustaja
Taiteilijana Uotila edusti realistista tyylisuuntaa. Uotilan parhaina töinä pidetään hänen Pariisin-ajan tuotantoaan.  Hänen teoksiaan on Ateneumissa, muun muassa *Syysmaisema kuutamossa* (1883) ja *Nizzan vihannestori* (1885). Suomen Taideyhdistys järjesti Uotilalle ja Johannes Takaselle yhteisen muistonäyttelyn syksyllä 1886.

### Teoksia
* *Lammaspaimen*, 1879
* *Tyttö Bretagnen rannalla*, 1880
* *Osterinpoimijoita Bretagnen rannikolta*, 1880
* *Kalastuspaikka kuutamolla*, 1883
* *Nuottakota*, 1884
* *[[Lohipato Vallinkoskessa]]*, 1884
* *Oliivimetsä*, 1885
* *Esplanadin kappeli*, 1885
* *Nuotanvetoa Korsikan rannikolla*, 1886
* *Lago di Como*
* *Metsäkuva*
* *Kalaverkkojen puhdistus auringonlaskussa*
* *Hämäläinen maisema*
* *Kesämaisema*
* *Onkiva tyttö*
* *Lampaita hongikossa*
* *Urjalan kirkko*

### Kuvagalleria

Aukusti Uotila - Orange Girl.jpg|*Appelsiinityttö*, 1879
Aukusti Uotila - At the Window in the Morning.jpg|*Aamulla Akkunalla*, 1879
Aukusti Uotila - Harbor.jpg|*Satama*, 1880
Aukusti Uotila - Spring in the Tuileries Garden.jpg|*Keväällä Tuileries’n puistossa*, 1880
Uotila, Osterinpoimijoita Bretagnen rannikolla.jpg|Osterinpoimijoita Bretagnen rannikolla, 1880
Aukusti Uotila - Kaisaniemen lammikko - A IV 3666 - Finnish National Gallery.jpg|*Kaisaniemen lammikko*, 1882
Aukusti Uotila - Amélie Lundahl Painting in Brittany.jpg|*[[Amélie Lundahl]] maalaamassa Bretagnessa*, 1882
Aukusti Uotila - Fishing Hut - A I 656 - Finnish National Gallery.jpg|*Kalastuspaikka kuutamolla*, 1883
Aukusti Uotila - Harvest folk - A II 948 - Finnish National Gallery.jpg|*Elonleikkuuväkeä*, 1883
Aukusti Uotila - Boat House.jpg|*Nuottakota; Pilvinen päivä*, 1884
Aukusti Uotila - Pulling a Seine at the Coast of Corsica.jpg|*Nuotanvetoa [[Korsika]]n rannikolla*, 1886


## Lähteet
* 
* Lindström, Aune: *Aukusti Uotila.* WSOY 1948.
* 
* 

### Viitteet

## Aiheesta muualla

* 
* Kuva maalauksesta ''Tyttö Bretagnen rannalla''. Artnet.
* Kuva maalauksesta ''Lago di Como''. Artnet.
*
Messaliaanit

**Messaliaanit** eli 'rukoilijat' olivat syyrialaisia askeetteja 300-luvulta lähtien; he elivät pelkästään kerjäämällä. 400-luvulla heitä syytettiin irstaudesta. He kirjoittivat teoksen *Asceticus*, jonka Efesoksen kirkolliskokous tuomitsi vääräoppiseksi vuonna 431. Messaliaanit säilyivät keskiajalle saakka paulikiaaneina ja bogomiileina.

## Aiheesta muualla
* [John Peter Arendzenin artikkeli messaliaaneista vuoden 1913 Catholic Encyclopediassa](https://en.wikisource.org/wiki/Catholic_Encyclopedia_(1913)/Messalians). Wikiaineisto.
Millennialismi

**Millennialismi** eli **kiliasmi** on kristillinen millenarianismin muoto, uskoa siihen, että Jeesus palaa aikojen lopulla fyysisesti perustamaan tuhatvuotisen rauhan valtakunnan maan päälle.

Useimmat oikeaoppiset (ei-gnostilaiset) kristityt olivat kiliasteja 100-luvulla; ainoastaan aleksandrialaiset kirkkoisät vastustivat sitä. Millennialismi perustui apokalyptiseen kirjallisuuteen, varsinkin Johanneksen ilmestyksen 20. lukuun (vrt. apokalyptiikka). Juutalaiskristityt kannattivat kiliasmia vielä 300-luvullakin, samoin 1400-luvun taboriitit.

Millennialismia kannattivat myöhemmin myös mm. monet anabaptistit, Jehovan todistajat ja fundamentalistit.

Luterilaiset Tunnustuskirjat tuomitsevat millennialismin harhaoppina.

## Lähteet
D-Generation X

**D-Generation X** (tai lyhyemmin **DX**) oli Raw:ssa, World Wrestling Entertainmentissa (WWE) toimiva "ryhmä", jonka perustaja jäsenet olivat Triple H ja Shawn Michaels. Muut jäsenet olivat Attitude eran aikaan Chyna, Rick Rude, Mike Tyson, Bad Ass Billy Gunn, Road Dogg Jesse James, X-Pac, Tori Stephanie McMahon ja myöhemmin joukkueen palatessa 2000-luvulla vuosina 2009-2011 joukkueen maskottina toiminut Hornswoggle. D-Generation X:n debyytti nähtiin vuonna 1997 jolloin ryhmään kuuluivat Triple H, Shawn Michaels, Chyna & Rick Rude, myös Mike Tyson kuului hetken aikaa alkuperäiseen DX ryhmään. Vuonna 1998 ryhmän kokoonpano muuttui kun Michaels kärsi pahoista selkävaivoista, jonka takia hän ei pystynyt moneen vuoteen painimaan. Ryhmästä poistui myös Rude joka lähti kokonaan WWE:stä. Tällöin ryhmään liittyivät X-Pac, Billy Gunn & Road Dogg. Myöhemmin myös Tori sekä Stephanie McMahon. Triple H & Michaels toivat DX:n takaisin myös 2000 luvulla jolloin ryhmään kuului myös maskotti Hornswoggle.

D-Generation X on otellut Tag Teamina sekä stablena monia muita vastaan. He ovat otelleet esimerkiksi tasoitusottelun Hell In A Cell -ottelussa Vince McMahonia, hänen poikaansa Shane McMahonia ja maailman isointa urheilijaa The Big Showta vastaan. D-Generation X voitti ottelun ja pisti Vince McMahonin pussaamaan The Big Show’n ahteria. Tämä saattaa olla DX:n vaikeimpia ja verisimpiä otteluita McMahonia vastaan sillä Big Show vaikeutti tilannetta paljon.

D-Generation X piinasi McMahonien perhettä muutenkin, kuten kaataen heidän päälleen "ulostetta" ja kun he "maalasivat" vihreällä DX-merkin World Wrestling Entertainmentin päärakennuksen ulkoseinään.

Uusi D-Generation X hajosi väliaikaisesti, kun Triple H loukkasi polvensa ottelussa Randy Ortonia ja Edgeä vastaan niin että se jouduttiin leikkaamaan. Sen jälkeen D-Generation X:n toinen jäsen Shawn Michaels muodosti joukkueen John Cenan kanssa, mutta yhteistyö päättyi Michaelsin Sweet Chin Musiciin WrestleManiaa edeltävässä RAW:ssa

Wrestlemanian jälkeisessä RAW:ssa Michaels ja Cena hävisivät mestaruuden Hardy Boyzeille kymmenen joukkueen Battle Royalissa.

D-Generation X palasi tositoimiin vuoden 2009 SummerSlamissä ja oli aktiivinen vuosiin 2010-2011. Tämän jälkeen DX on esiintynyt RAW:in epsisodissa 1000 sekä Wrestlemania 31 tapahtumassa kokoonpanolla: Triple H, Shawn Michaels, X-Pac, Billy Gunn & Road Dogg.

13. joulukuuta 2009 DX voitti Unified WWE Tag Team Championshipit WWE TLC: Tables, Ladders & Chairs ppv:ssä ja hävisi ne 8. helmikuuta 2010 The Mizille ja Big Showlle.

Vuonna 2019 DX valittiin WWE Hall of Fameen. 

## Lähteet

## Aiheesta muualla
* DX-osio WWE.comissa